Laurent Brossoit

Laurent Brossoit (*23. marec, 1993, Port Alberni, Britská Kolumbia, Kanada) je kanadský profesionálny hokejový brankár, ktorý aktuálne pôsobí v tíme San Jose Sharks v National Hockey League. V roku 2023 získal s tímom Vegas Golden Knights Stanleyho pohár. 

 Kariéra 
Brossoit vrchol svojej juniorskej kariéry v tíme Edmonton Oil Kings, s ktorým v roku 2012  získal ligový titul Western Hockey League a stal sa najužitočnejším hráčom Play-Off. V roku 2013 bol ešte menovaný do druhého All-Star tímu ligy. 

Draftovaný do NHL bol v roku 2011 v 6. kole (celkovo ako 164.) tímom Calgary Flames. V Calgary v roku 2013 podpísal nováčikovský kontrakt, avšak v ich drese sa nikdy nepredstavil. 8. novembra 2013 bol vymenený spolu s útočníkom Romanom Horákom do tímu Edmonton Oilers za obrancu Ladislava Šmída. 

Seniorskú kariéru začínal na pomedzi líg AHL a ECHL. V roku 2014 bol v ECHL menovaný do All-Rookie tímu a do druhého All-Star tímu ligy. 

Debut v NHL zažil na konci sezóny 2014/2015, keď 9. apríla 2015 v drese Edmontu sa postavil tímu San Jose Sharks. Napriek tomu, že jeho výkon bol excelentný a zastavil 49 striel, Oilers prehrali 1:3. Medzi prvým tímom Oilers a "farmárskym" tímom Bakersfield Condors v AHL osciloval medzi rokmi 2014-2018. Dokopy za Edmonton odchytal 28 zápasov, pripísal si 7 výhier, 13 prehier a 2 prehry po predĺžení, 2,72 priemer inkasovaných gólov na zápas a 89,7% úspešnosť zákrokov. Oilers sa rozhodli neponúknuť mu predĺženie zmluvy a v lete 2018 podpísal jednoročný kontrakt v hodnote 650 tisíc amerických dolárov s tímom Winnipeg Jets.

Vo Winnipegu Brossoit nastupoval iba v prvom tíme a stal sa náhrdníkom hviezdneho Connora Hellebuycka. Strávil tu obdobie medzi rokmi 2018-2021, dvakrát mu Jets predĺžili a navýšili kontrakt (najskôr na 1,1225 milióna, a následne na 1,5 milióna amerických dolárov). Dokopy za Winnipeg odchytal 77 zápasov a pripísal si 40 výhier, 24 prehier, 5 prehier po predĺžení, 2,66 priemer inkasovaných gólov na zápas, 5 čistých kont a 91,7% úspešnosť zákrokov. V lete 2021 sa rozhodol zmeniť pôsobisko a s klubom Vegas Golden Knights podpísal dvojročnú zmluvu v hodnote 2,35 milióna amerických dolárov ročne. 

Vo Vegas pôsobil Brossoit v roli náhradníka Robina Lehnera. Na konci sezóny 2021/2022 však utrpel rozsiahle zranenie a ročník 2022/2023 začínal na kondičnom pobyte v Henderson Silver Knights v AHL. Počas sezóny sa znova vrátil do zostavy Vegas, kde pri zranení novej "jednotky" tímu Logan Thompson zastával pozíciu hlavného brankára. Utrpel však ďalšie zranenie, čo viedlo k jeho ďalšiemu kondičnému pobytu v Hendersone. Sezónu dokončil v prvom tíme Vegas, kde v Play-Off pôsobil ako náhradník Adina Hilla. Spolu priviedli tím k ich historicky prvému Stanleyho poháru. Vo Vegas Brossoit odchytal 35 zápasov v základnej časti a 8 zápasov v Play-Off. Udržal si 90,6% úspešnosť zákrokov. 

V lete 2023 sa Brossoit rozhodol vrátiť do Winnipegu Jets, s ktorým podpísal jednoročný kontrakt v hodnote 1,75 milióna dolárov. Pri návrate do pozície náhradníka Connora Hellebuycka zažil svoju najlepšiu sezónu v kariére, keď v 23 zápasoch udržal až 92,7% úspešnosť zákrokov (3. najlepší v lige) a 15 výhier. Po sezóne dostal svoju najdrahší kontrakt od tímu Chicago Blackhawks.

4. októbra 2024 utrpel Brossoit počas prípravy rozsiahle zranenie kolena, ktoré ho vyradilo na celú sezónu. 2. decembra 2025 bol aktivovaný zo zranených rezerv a poslaný na kondičný pobyt do tímu Rockford IceHogs v AHL. Návrat po takmer rok a pol dlhom zranení sa mu podaril a dokonca vstrelil gól. V polovici decembra 2025 sa objavili špekulácie o jeho návrate do Edmontone Oilers, ktorý po zranení Tristana Jarryho, potreboval náhradu, ale výmena nikdy nenastala. Brossoit bol nakrátko povolaný do prvého tímu Blackhawks, ale následne bol zapísaný na waiver listinu a vrátil sa do Rockfordu. 

8. januára 2026 bol Brossoit spolu s obrancom Nolanom Allanom a voľbou 7. kola draftu 2028 vymenený do tímu San Jose Sharks. San Jose Chicagu poslalo obrancov Ryana Ellisa a Jaka Furlonga a výber v 4. kole draftu 2028.

 Referencie 

Kategória:Kanadskí hokejoví brankári
Kategória:Kanadskí hokejisti
Kategória:Brankári Vegas Golden Knights
Kategória:Brankári Chicago Blackhawks
Kategória:Brankári Winnipeg Jets
Kategória:Brankári Edmonton Oilers
Kategória:Hokejisti draftovaní klubom Calgary Flames
Kategória:Víťazi Stanleyho pohára